# NACRT

Na osnovu člana 38 stav 1 tačka 2, a u vezi člana 174 stav 1 tačka 3 Zakona o lokalnoj samoupravi (“Sl. list CG”, br. 2/18, 34/19) i člana 53 stav 1 tačka 2, a u vezi člana 159 stav 2 Statuta Opštine Tuzi (“Sl. list CG- opštinski propisi”, br. 024/19 i 05/20), Skupština opštine Tuzi, na sjednici održanoj \_\_2020. godine, donijela je

# ODLUKU

**O UČEŠĆU PREDSTAVNIKA NVO U RADNIM GRUPAMA**

**Član 1**

Ovom odlukom utvrđuju se uslovi i postupak izbora predstavnika nevladinih organizacija u radnu grupu ili drugo radno tijelo (u daljem tekstu radna grupa) koju obrazuje predsjednik Opštine ili starješina organa lokalne uprave za pripremu propisa i opštih akata, izradu projekata, planova i programa razvoja i slično.

# Član 2

Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.

# Član 3

Izbor predstavnika nevladinih organizacija u radnu grupu iz člana 1 vrši se na osnovu Javnog poziva koji objavljuje organ lokalne uprave nadležan za pripremu predmetnog akta, odnosno služba predsjednika Opštine.

Javni poziv objavljuje se na veb stranici Opštine i na drugi pogodan način i traje 8 dana od dana objavljivanja.

# Član 4

Javni poziv sadrži: naziv organa koji obrazuje radnu grupu; naziv akta koji se priprema; broj predstavnika nevladinih organizacija u radnoj grupi; uslove koje mora da ispuni nevladina organizacija da bi predložila kandidata, uslove koje mora da ispuni kandidat koji se predlaže; dokumentacija koja se dostavlja uz predlog za kandidata za predstavnika nevladine organizacije u radnoj grupi;

rok i način dostavljanja predloga; kao i mjesto za potpis starješine organa (Obrazac 1).

# Član 5

Nevladina organizacija može da predloži kandidata za predstavnika u radnu grupu ako:

* je upisana u registar nevladinih organizacija prije objavljivanja javnog poziva iz člana 3 stav 1 ove odluke;
* u Statutu ima utvrđene djelatnosti i ciljeve u oblastima koje su u vezi sa aktom koji priprema radna grupa;
* je u prethodne tri godine, u oblasti u kojoj radna grupa priprema akt, realizovala projekat, izradila dokument, organizovala skup ili sprovela istraživanje usmjereno na unapređenje stanja u toj oblasti;
* je predala poreskom organu prijavu za prethodnu fiskalnu godinu (potvrda o predaji bilansa stanja i uspjeha ili broj iskaza, ukoliko je prijava predata u elektoronskoj formi);
* u organu upravljanja nevladine organizacije nema članova organa političkih partija, javnih funkcionera, rukovodećih lica ili državnih i lokalnih službenika, odnosno namještenika.

# Član 6

Za člana radne grupe nevladina organizacija može da predloži jednog predstavnika.

Predstavnik nevladine organizacije može biti lice koje:

* ima prebivalište na teritoriji opštine;
* je u prethodne tri godine, u oblasti u kojoj radna grupa priprema akt, učestvovao u realizaciji projekta, izradi dokumenta ili sproveo istraživanje usmjereno na unapređenje stanja u toj oblasti;
* nije član organa političke partije, javni funkcioner, državni i lokalni službenik, odnosno namještenik.

# Član 7

Nevladina organizacija dostavlja potrebnu dokumentaciju kojom dokazuje ispunjenost uslova iz člana 5 ove Odluke i predlog kandidata za predstavnika u radnoj grupi, potpisan od strane lica ovlašćenog za zastupanje i ovjeren pečatom nevladine organizacije.

Predlog se podnosi na obrascu koji sadrži: naziv organa kojem se dostavlja predlog; naziv nevladine organizacije koja predlaže kandidata za predstavnika u radnu grupu; naziv akta koji priprema radna grupa; ime i prezime kandidata za predstavnika nevladine organizacije u radnoj grupi; podatke o dokumentaciji kojom se dokazuje ispunjenost uslova za nevladinu organizaciju koja predlaže kandidata i uslova koje predloženi kandidat treba da ispunjava, kao i mjesto za potpis lica ovlašćenog za zastupanje nevladine organizacije (Obrazac 2).

# Član 8

Uz predlog kandidata za predstavnika u radnu grupu nevladina organizacija dostavlja:

* fotokopiju rješenja o upisu u registar nadležnog organa;
* fotokopiju Statuta nevladine organizacije;
* izjavu potpisanu od strane lica ovlašćenog za zastupanje i potvrđenu pečatom nevladine organizacije da je u prethodne tri godine, u oblasti u kojoj radna grupa priprema akt, nevladina organizacija realizovala projekat, izradila dokument, organizovala skup ili sprovela istraživanje usmjereno na unapređenje stanja u toj oblasti, uz odgovorajuće dokaze;
* potvrdu o predaji nadležnom poreskom organu bilansa stanja i uspjeha za prethodnu godinu;
* izjavu lica ovlašćenog za zastupanje nevladine organizacije da u organu upravljanja nevladine organizacije nema č lanova organa političkih partija, javnih funkcionera, rukovodećih lica ili državnih i lokalnih službenika, odnosno namještenika;
* fotokopiju lične karte ili druge javne isprave na osnovu koje se utvrđuje identitet kandidata za predstavnika nevladine organizacije;
* biografiju kandidata za predstavnika nevladine organizacije;
* izjavu potpisanu od strane lica ovlašćenog za zastupanje i potvrđenu pečatom nevladine organizacije da je kandidat nevladine organizacije u prethodne tri godine, u oblasti u kojoj radna grupa priprema akt, učestvovao u realizaciji projekta, izradi dokumenta ili sproveo istraživanje usmjereno na unapređenje stanja u toj oblasti;
* izjavu kandidata nevladine organizacije da nije član organa političke partije, javni funkcioner, rukovodeće lice ili državni i lokalni službenik, odnosno namještenik;
* izjavu kandidata nevladine organizacije o prihvatanju predloga nevladine organizacije za članstvo u radnoj grupi.

# Član 9

Organ koji obrazuje radnu grupu, u roku od tri dana od isteka roka iz javnog poziva, na veb stranici opštine objavljuje listu kandidata za predstavnika nevladinih organizacija, sa nazivima nevladinih organizacija koje su ih predložile.

Uz listu iz stava 1 ovog člana, organ objavljuje spisak nevladinih organizacija koje su dostavile neblagovremene i nepotpune predloge, odnosno koje ne ispunjavaju uslove propisane ovom Odlukom.

# Član 10

Predsjednik opštine, odnosno starješina organa, aktom o obrazovanju radne grupe, izabraće za člana predstavnika nevladine organizacije koji ispunjava uslove iz člana 6 ove Odluke i za koga je dostavljeno najviše predloga nevladinih organizacija koje su ispunile uslove iz člana 5 ove Odluke.

Izuzetno, u slučaju da za dva ili više predstavnika nevladinih organizacija, koji ispunjavaju uslove iz člana 6 ove Odluke, bude dostavljen jednak broj predloga nevladinih organizacija koje su ispunile uslove iz člana 5 ove Odluke, u sastav radne grupe bira se kandidat sa više iskustva u oblasti koja je predmet uređivanja, koje se utvrđuje brojem projekata, izrađenih dokumenata, sprovedenih istraživanja, održanih skupova usmjerenih na unapređenje stanja u oblasti koja je predmet uređivanja.

# Član 11

Ukoliko se po javnom pozivu ne prijavi ni jedna NVO sa predlogom kandidata za predstavnika NVO u radnim grupama ili predloženi kandidat odnosno NVO koja predlaže kandidata, ne ispunjavaju uslove iz člana 5 i 6 ove Odluke, predsjednik Opštine odnosno starješina organa će obrazovati radnu grupu bez predstavnika NVO.

# Član 12

Sastavni dio ove Odluke su Obrazac 1 i Obrazac 2.

# Član 13

Ova Odluka stupa na snagu osmog dana od dana objavljivanja u “Službenom listu Crne Gore - Opštinski propisi”.

# Broj :

**Tuzi, 2020. godine**

**Skupština opštine Tuzi**

**Predsjednik,**

**Fadil Kajoshaj, s.r.**

**O B R A Z L O Ž E NJ E**

**Pravni osnov** za donošenje ove Odluke sadržan je u članu 38 stav 1 tačka 2 Zakona o lokalnoj samoupravi (“Službeni list CG”,broj 02/18, 034/19) kojim je propisano da Skupština opštine donosi propise i druge opšte akte; člana 174 stav 1 i stav 2 tačka 3 navedenog Zakona koji propisuje da u cilju afirmisanja otvorenog i demokratskog društva, organi lokalne samouprave sarađuju sa nevladinim organizacijama i da se saradnja iz stava 1 ovog člana ostvaruje omogućavanjem učešća u radu radnih grupa za pripremu normativnih akata ili izradu projekata i programa, kao i člana 53 stav 1 tačka 2 Statuta opštine Tuzi (“Sl.list CG-opštinski propisi br 24/19 i 005/20), kojim je propisano da Skupština donosi propise i druge opšte akte i člana 159 stav 2 koji definiše da uslove, načine i postupak saradnje i partnerstva opštine Tuzi i druga pitanja od značaja za saradnju i partnerstvo opštine Tuzi i nevladinih organizacija, uređuju se posebnom odlukom Skupštine.

**Razlozi za donošenje ove Odluke** sadržani su u potrebi obezbijeđivanja i omogućavanja uslova za učešće predstavnika NVO u radu radnih grupa za pripremu normativnih akata ili izradu projekata i programa

**Sadržina Odluke:**

**U članu 1** regulisan je predmet uređivanja odluke i utvrđeni su uslovi i postupak izbora predstavnika nevladinih organizacija u radnu grupu ili drugo radno tijelo, koju obrazuje predsjednik Opštine ili starješina organa lokalne uprave za pripremu propisa i opštih akata, izradu projekata, planova i programa razvoja i slično.

**U članu 2** je definisana upotreba rodno senzitivnog jezika

**U članu 3** definiše se izbor predstavnika nevladinih organizacija u radnu grupu kroz javni poziv.

**U članu 4** propisano je šta Javni poziv mora da sadrži.

**U članu 5 do člana 8** definisani su uslovi koje mora NV0 da ispuni da bi mogla da predloži kandidata za predstavnika u radnu grupu, zatim uslove koje mora da ispunjava predstavnik nevladine organizacije, dokumentaciju koju dostavlja NVO o dokazu ispunjenosti uslova, propisivanje uslova koje predlog mora sadržati, i dr.

**U članu 9** propisano je da organ koji obrazuje radnu grupu, u roku od tri dana od isteka roka iz javnog poziva, na web stranici opštine objavljuje listu kandidata za predstavnika nevladinih organizacija, sa nazivima nevladinih organizacija koje su ih predložile. Uz listu iz stava 1 ovog člana, organ objavljuje spisak nevladinih organizacija koje su dostavile neblagovremene i nepotpune predloge, odnosno koje ne ispunjavaju uslove propisane ovom Odlukom.

**U članu 10** definisan je način izbora predstavnika NVO koji ispunjava uslove propisane ovom Odlukom.

**U članu 11** definisano je da se ukoliko po javnom pozivu ne prijavi ni jedna NVO sa predlogom kandidata za predstavnika NVO u radnim grupama ili predloženi kandidat odnosno NVO koja predlaže kandidata, ne ispunjavaju uslove iz člana 5 i 6 ove Odluke, predsjednik Opštine odnosno starješina organa će obrazovati radnu grupu bez predstavnika NVO.

**U članu 12** propisano je da su sastavni dio ove Odluke Obrazac 1 i Obrazac 2.

**U članu 13,** utvrđen je rok stupanja na snagu ove odluke.

Iz gore navedenih razloga, predlaže se Skupštini opštine Tuzi da donese Odluku o učešću predstavnika NVO u radnim grupama.